CELEX: 32014D0088
Language: mt
Date: 2014-02-13 00:00:00
Title: 2014/88/UE: Deċiżjoni ta’ Implimentazzjoni tal-Kummissjoni tat- 13 ta’ Frar 2014 li tissospendi temporanjament l-importazzjonijiet mill-Bangladexx ta’ oġġetti tal-ikel li fihom il-weraq Betel ( “Piper betle” ) jew li jikkonsistu minnu (notifikata bid-dokument C(2014) 794)  Test b’relevanza għaż-ŻEE

15.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 45/34
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-13 ta’ Frar 2014
   li tissospendi temporanjament l-importazzjonijiet mill-Bangladexx ta’ oġġetti tal-ikel li fihom il-weraq Betel (“Piper betle”) jew li jikkonsistu minnu
   (notifikata bid-dokument C(2014) 794)
   (Test b’relevanza għaż-ŻEE)
   (2014/88/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (1), u b’mod partikolari l-Artikolu 53(1)(b)(i) tiegħu,
   Billi:
   
               (1)
            
            
               Ir-Regolament (KE) Nru 178/2002 jistabbilixxi l-prinċipji ġenerali li jirregolaw l-ikel b’mod ġenerali, u s-sikurezza tal-ikel b’mod partikolari, fil-livell tal-Unjoni u nazzjonali. Dan jistipula miżuri ta’ emerġenza li għandhom jittieħdu mill-Kummissjoni meta jkun evidenti li ikel impurtat minn pajjiż terz x’aktarx huwa ta’ riskju serju għas-saħħa tal-bniedem.
            
         
               (2)
            
            
               Minn Ottubru 2011, 142 notifika nħarġu għas-Sistema Rapida ta’ Twissija għall-Ikel u l-Għalf minħabba l-preżenza ta’ firxa wiesgħa ta’ razez patoġeniċi tas-salmonella fl-oġġetti tal-ikel li fihom jew jikkonsistu mill-weraq Betel (“Piper betle”, magħrufa komunement bħala “Paan leaf” jew “Betel quid”) li joriġinaw jew jiġu konsenjati mill-Bangladexx.
            
         
               (3)
            
            
               Il-Bangladexx informa lill-Kummissjoni li min-Novembru 2012 kien hemm projbizzjoni fuq l-esportazzjonijiet kollha tal-weraq Betel, sakemm isseħħ l-introduzzjoni ta’ programm għall-esportazzjoni ta’ weraq Betel bla patoġeni.
            
         
               (4)
            
            
               L-Uffiċċju Alimentari u Veterinarju (FVO) tad-Direttorat Ġenerali għas-Saħħa u l-Konsumatur tal-Kummissjoni wettaq verifika fil-Bangladexx mit-30 ta’ Jannar sas-7 ta’ Frar 2013 sabiex jivvaluta s-sistema ta’ kontrolli uffiċjali għall-esportazzjoni ta’ pjanti lejn l-Unjoni. Huwa sab li l-programm għall-esportazzjoni ta’ weraq betel bla patoġeni kien għadu qed jiġi żviluppat. Il-verifika kkonkludiet li n-nuqqasijiet kienu preżenti f’kull stadju tas-sistema tal-esportazzjoni, u b’mod partikolari fl-istadju ta’ spezzjoni qabel l-esportazzjoni. L-ispezzjoni qabel l-esportazzjoni hija essenzjali sabiex ikun żgurat li lejn l-Unjoni jiġi esportat biss weraq betel li jikkonforma ma’ dak il-programm.
            
         
               (5)
            
            
               Minkejja l-miżuri introdotti mill-Bangladexx u l-azzjoni li ttieħdet minnu kontra l-esportaturi li ma jkunux konformi, il-weraq betel għadu qed jiġi esportat lejn l-Unjoni mill-Bangladexx u għad hemm għadd kbir ta’ twissijiet rapidi.
            
         
               (6)
            
            
               Dak il-livell għoli ta’ kontaminazzjoni jippreżenta riskju serju għas-saħħa tal-bniedem. Għalhekk huwa xieraq li jiġu sospiżi l-importazzjonijiet fl-Unjoni ta’ oġġetti tal-ikel li fihom il-weraq betel jew li jikkonsistu minnu minn dak il-pajjiż terz, sakemm jaslu biżżejjed garanziji minnu.
            
         
               (7)
            
            
               Sabiex il-Bangladexx jingħata żmien biżżejjed biex jipprovdi tweġiba u biex iqis il-miżuri xierqa tal-immaniġġjar tar-riskju, is-sospensjoni temporanja tal-importazzjonijiet tal-weraq betel għandha tidħol fis-seħħ minn tal-inqas sal-31 ta’ Lulju 2014.
            
         
               (8)
            
            
               Il-miżuri previsti f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Din id-Deċiżjoni għandha tapplika għall-prodotti kollha tal-ikel li fihom weraq betel jew li jikkonsistu minnu (“Piper betle”) inklużi, iżda mhux limitati għal dawk iddikjarati bil-kodiċi NM 1404 90 00, li joriġinaw jew jiġu konsenjati mill-Bangladexx.
   Artikolu 2
   L-Istati Membri għandhom jipprojbixxu l-importazzjoni fl-Unjoni ta’ oġġetti tal-ikel imsemmija fl-Artikolu 1.
   Artikolu 3
   L-ispejjeż kollha mġarrba fl-applikazzjoni ta’ din id-Deċiżjoni għandhom jitħallsu mid-destinatarju jew mill-aġent tiegħu.
   Artikolu 4
   Din id-Deċiżjoni għandha tapplika sal-31 ta’ Lulju 2014.
   Artikolu 5
   Din id-Deċiżjoni hija indirizzata lill-Istati Membri.
   
      Magħmul fi Brussell, it-13 ta’ Frar 2014.
      
         
            Għall-Kummissjoni
         
         Tonio BORG
         
            Membru tal-Kummissjoni
         
      
   
   
      (1)  ĠU L 31, 1.2.2002, p. 1.